**geometria infinitului**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

degetele mele alergau peste tine

în spirale

pe la mijlocul trupului s-au odihnit puțin

ca să privească sărutul

și semnele astrelor

apoi au alunecat înspre coapse

să desăvârșească iubirea

în timp ce dormeai într-o clepsidră

eu am luat formă de lotus,

ți-am desenat apusul pe pielea spatelui

și zodiile în palmă

ca să poți memora geometria infinitului

din noi

când mă aștepți noaptea

pe marginea orizontului